text: 24-årig dømt for brandbombe i Ølgod
  03 juli 2017 kl. 18.35
  En 24-årig mand, med tilknytning til Ølgod-området, er idømt seks års fængsel for brandstiftelse og to røverier.
  Den 24-årige blev i efteråret fængslet med en kammerat. De havde kastet en antændt brandbombe mod en beboelsesejendom i Ølgod. Brandbomben bestod af en mursten, hvor der var tapet en koksbriket på.  
  Nogle beboere råbte dem an midt i deres forehavende, så murstenen ramte muren under et vindue – og altså ikke kom ind i bygningen, hvor en mand lå og sov på førstesalen.
  Foruden brandbomben i Ølgod blev den 24-årig dømt for to røverier, som er begået i Midt- og Vestjyllands Politikreds.
  Den 24-årige bad om 14 dages betænkningstid til at overveje, om han vil anke dommen. Retten bestemte, at han fortsat skal være varetægtsfængslet i den periode.
  
  